BEAUTY บวก 5.22% ราคาสูงสุดตั้งแต่เข้าตลาดฯ
BEAUTY บวก 5.22% ราคาสูงสุดตั้งแต่เข้าตลาดฯ ล่าสุด ณ เวลา 15.40 น. ราคาอยู่ที่ 12.10 บาท บวก 0.60 บาท หรือ 5.22% สูงสุดที่ 12.30 บาท ต่ำสุดที่ 11.60 บาท มูลค่าซื้อขายที่ 335.30 ล้านบาท โบรกฯ แนะ “ทยอยซื้อ” ชูเป้า 12.40 บาท คาดกำไร Q4/59 โตต่อเนื่อง เหตุเป็นช่วง High Season
15 พ.ย. 2559

ผู้สื่อข่าวรายงานว่า ราคาหุ้นบริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 15.40 น. ราคาอยู่ที่ 12.10 บาท บวก 0.60 บาท หรือ 5.22% สูงสุดที่ 12.30 บาท ต่ำสุดที่ 11.60 บาท มูลค่าซื้อขายที่ 335.30 ล้านบาท 

บริษัท บิวตี้ คอมมูนิตี้ จำกัด (มหาชน) หรือ BEAUTY รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 210.25 ล้านบาท หรือกำไรสุทธิ 0.07 บาทต่อหุ้น เพิ่มขึ้น 106% จากช่วงเดียวกันของปีก่อนที่มีกำไรสุทธิ 101.90 ล้านบาท หรือมีกำไรสุทธิ 0.03 บาทต่อหุ้น
ขณะที่ ผลการดำเนินงานช่วง 9 เดือนแรกมีกำไรสุทธิ 478.20 ล้านบาท หรือ 0.16 บาทต่อหุ้น เพิ่มขึ้น 76% จากช่วงเดียวกันของปีก่อนที่มีกำไรสุทธิ 271.52 ล้านบาท หรือ 0.09 บาทต่อหุ้น หุ้น
ด้านบล.ฟิลลิป ระบุในบทวิเคราะห์ แนะนำ “ทยอยซื้อ” ราคาเป้าหมาย 12.40 บาท/หุ้น โดยปรับประมาณการผลการดำเนินงานปี 59 ขึ้น 30% มาที่ 674.20 ล้านบาท เติบโตแกร่ง 67.5%y-y โดยผลการดำเนินงานในไตรมาส 3/59 ออกมาเติบโตอย่างโดดเด่น ส่งผลให้ทางฝ่ายมองแนวโน้มผลการดำเนินงานในไตรมาส 4/59 ซึ่งเป็นช่วง High Season น่าจะสามารถทำได้ดีกว่าที่คาดก่อนหน้านี้เช่นเดียวกัน ปัจจุบันผลการดำเนินงาน 9M59 คิดเป็น 70.93% ของประมาณการทั้งปี
ทั้งนี้คาดปี 60 ยังโตแกร่งอย่างต่อเนื่อง 10.8%y-y มาที่ 746.88 ล้านบาท โดยคาดจะมีรายได้ราว 3,209.37 ล้านบาท เติบโต 22.3%y-y จาก 1) การขยายสาขาเพิ่มตามแผน แบ่งเป็น Beauty Buffet 30 สาขา, Beauty Cottage 15 สาขา, Beauty Market 4 สาขา และสาขาในต่างประเทศเพิ่มเติม 2) คาดบริษัทจะมี Same Store Sales Growth ของสาขาปัจจุบันเป็นบวกได้มากกว่า 10% และ 3) ช่องทางการขายอื่นๆ อาทิ จำหน่ายผ่านห้างสรรพสินค้า, ร้านค้า, และ Catalogue (Modern Trade) รวมไปถึง E-commerce จะมีการเติบโตที่เห็นชัดมากขึ้น